RO Jurnalul Oficial al Uniunii Europene C 127/10

Publicarea unei cereri de modificare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

(2007/C 127/06)

Prezenta publicare conferă dreptul de opoziție în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

CERERE DE MODIFICARE

REGULAMENTUL (CE) NR. 510/2006 AL CONSILIULUI

Cerere de modificare în conformitate cu articolul 9 și articolul 17 alineatul (2)

„QUEIJO SERRA DA ESTRELA”

NR. CE: PT/PDO/117/0213/16.05.2002

DOP ( X ) IGP ( )

Modificarea (modificările) solicitată(e)

Elemente principale din caietul de sarcini:

Denumirea produsului X Descrierea produsului Aria geografică Dovada originii X Metoda de obținere Legătură X Etichetare Cerințe naționale

Modificarea (modificările):

Descrierea produsului: Din timpuri imemoriale, producerea brânzei „Queijo Serra da Estrela ”a urmat două modele distincte: brânza destinată consumului imediat, denumită, de regulă, „Serra da Estrela ”și brânza destinată consumului ulterior, „Serra da Estrela Velho”. Cel din urmă model este identic cu primul în ceea ce privește rasele de la care se obține laptele, condițiile de creștere și hrănire a animalelor, obținerea și transportarea laptelui, prelucrarea brânzei etc., singura diferență fiind legată de condițiile de maturare, care durează mai mult. Este evident faptul că „Serra da Estrela Velho ”prezintă caracteristici senzoriale distincte, fiind de dimensiuni mai mici, mai închisă la culoare și având un gust și o aromă mai pronunțate decât „Serra da Estrela”.

Prin urmare, producătorii doresc să comercializeze și „Serra da Estrela Velho”, considerând, printre altele, oportună reintroducerea unor bucăți de brânză de dimensiuni mai mici — de aproximativ 0,7 kg, conform vechilor practici tradiționale.

Metoda de obținere: După cum este cazul majorității brânzeturilor tradiționale portugheze, producerea de „Queijo Serra da Estrela ”este o activitate pregnant sezonieră. Din acest motiv și pentru a se adapta noilor obiceiuri ale consumatorilor — caracterizate prin perioade de vârf ale cererii, care sunt vara și la Crăciun — și pentru a permite consumatorilor obișnuiți cu venituri medii să continue să consume această brânză — care este costisitoare — producătorii doresc să poată prepara „Serra da Estrela ”cu o durată de conservare mai lungă, în condiții de natură să împiedice orice deteriorare sau maturare a produsului. Printre altele, aceștia intenționează să comercializeze cele două tipuri de brânză — normală și maturată — sub formă de porții.

Brânza Serra da Estrela este un produs viu, care continuă să evolueze chiar și după conservare, tăiere și ambalare. De aceea, aceste operațiuni nu pot avea loc decât în regiunea de origine, având în vedere necesitatea de:

a garanta autenticitatea și caracteristicile fizice, chimice și organoleptice care definesc calitatea specială a acestor varietăți de brânză — atribute pe care doar producătorii, locuitorii regiunii și consumatorii obișnuiți sunt în măsură să le recunoască,

a evalua caracteristicile calitative ale fiecărei bucăți de brânză în parte, înainte de a o supune operațiunilor menționate mai sus,

a face în așa fel încât brânza, chiar și atunci când este tăiată, să prezinte onctuozitatea caracteristică a produsului; în acest scop selecționarea bucăților de brânză care au atins gradul de maturare adecvat la momentul operațiunii respective este decisivă,

a face în așa fel încât, în cazul brânzei maturate, feliile să prezinte consistența cerută, fără să se sfărâme; în acest scop selecționarea bucăților de brânză care prezintă caracteristicile corespunzătoare de gust și consistență în momentul precis din faza de maturare când se efectuează tăierea este decisivă,

a garanta păstrarea faimei consacrate a produsului și de a face în așa fel încât aceasta să nu fie întrecută, iar consumatorul să nu fie indus în eroare,

a garanta păstrarea condițiilor igienico-sanitare ale produsului pe parcursul și în momentul efectuării diferitelor operațiuni,

a permite controlarea corespunzătoare a operațiunilor, în conformitate cu obligațiile reglementate,

a garanta trasabilitatea între fiecare bucată sau porție de brânză, instalațiile de producție și exploatațiile agricole, urmărindu-se garantarea originii geografice a produsului.

Etichetare: Modificările referitoare la etichetare constau în însăși obligativitatea mențiunii „velho ”(veche) pentru a desemna bucățile de brânză maturate timp de peste 120 de zile.

FIȘĂ REZUMAT

REGULAMENTUL (CE) NR. 510/2006 AL CONSILIULUI

„QUEIJO SERRA DA ESTRELA”

NR. CE: PT/PDO/117/0213/16.05.2002

DOP ( X ) IGP ( )

Această fișă recapitulativă stabilește, cu scop informativ, principalele elemente ale specificației produsului.

1. Autoritatea competentă din statul membru:

Denumire: Instituto de Desenvolvimento Rural e Hidráulica Adresă: Av. Afonso Costa, 3 P-1949-002 Lisboa Telefon (351-21) 844 22 00 Fax (351-21) 844 22 02 E-mail: idrha@idrha.min-agricultura.pt

2. Grup solicitant:

Denumire: Estrelacoop — Coop. Produtores de Queijo Serra da Estrela, CRL Adresă: R. Miguel Bombarda, 20 P-6360-344 Celorico da Beira Telefon (351-271) 74 13 21 Fax (351-271) 74 13 21 E-mail: estrelacoopqse@oninet.pt Componență: Producători/prelucrători ( X ) Alte categorii ( )

3. Tipul produsului:

Clasa 1.3: Brânzeturi.

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire: „Queijo Serra da Estrela”.

4.2. Descriere: Brânză obținută prin scurgerea lentă a coagulului, după coagularea laptelui de oaie crud și pur, provenind de la oile din rasa Bordaleira Serra da Estrela sau din rasa Churra Mondegueira, folosindu-se cardonul (Cynara cardunculus L.) drept cheag. Durata minimă de maturare a brânzei Serra da Estrela este de 30 de zile. Atunci când maturarea durează cel puțin 120 de zile, brânza poate fi denumită Serra da Estrela Velho.

Principalele caracteristici ale produsului sunt următoarele:

4.3. Aria geografică: Având în vedere ecosistemul integrat al regiunii, cunoașterea seculară a tehnicilor de creștere, condițiile climatice necesare pentru transformarea și maturarea brânzei, microclimatul aparte, deprinderile străvechi dovedite, existența metodelor locale, urmate întocmai și cu statornicie, obligația de a proteja consumatorul împotriva fraudelor și inducerii în eroare, necesitatea de a proceda la controlarea tuturor operațiunilor și a obligației de a garanta trasabilitatea produsului pe toată durata ciclului de producție, aria geografică de producție și de prelucrare a materiilor prime, de maturare, de depozitare prelungită, de tăiere și de ambalare a brânzei se limitează la regiunile administrative Carregal do Sal, Celorico da Beira, Fornos de Algodres, Gouveia, Mangualde, Manteigas, Nelas, Oliveira do Hospital, Penalva do Castelo și Seia și freguesia (localitățile) Carapito, Cortiçada, Dornelas, Eirado, Forninhos, Penaverde și Valverde din regiunea administrativă Aguiar da Beira, freguesia Anceriz, Barril do Alva, Cerdeira, Coja, Pomares și Vila Cova do Alva din regiunea administrativă Arganil, freguesia Aldeia de Carvalho, Cortes do Meio, Erada, Paul, Sarzedo, Unhais da Serra și Verdelhos din districtul Covilhã, freguesia Aldeia Viçosa, Cavadoude, Corujeira, Fala, Famalicão, Fernão Joanes, Maçainhas de Baixo, Mizarela, Pero Soares, Porto da Carne, São Vicente, Sé Seixo Amarelo, Trinta, Vale de Estrelas, Valhelhas, Videmonte, Vila Cortez do Mondego și Vila Soeiro din regiunea administrativă Guarda, freguesia Midões, Póvoa de Midões și Vila Nova de Oliveirinha din regiunea administrativă Tábua, freguesia Canas de Santa Maria, Ferreirós do Dão, Lobão da Beira, Molelos, Mosteiro de Fráguas, Nandufe, Parada de Gonta, Sabugosa, São Miguel do Outeiro, Tonda și Tondela din regiunea administrativă Tondela, freguesia Aldeia Nova, Carnicães, Feital, Fiães, Freches, Santa Maria, São Pedro, Tamanho, Torres, Vila Franca das Naves și Vilares din regiunea administrativă Trancoso și freguesia Fragosela, Loureiro de Silgueiros, Povolide și São João de Lourosa, din regiunea administrativă Viseu.

4.4. Dovada originii: Laptele de oaie de la rasele menționate mai sus nu poate proveni decât din exploatațiile situate în această arie geografică, care au fost în prealabil înscrise în grup și supuse controlului. Animalele trebuie să fie înscrise în registrele corespunzătoare. Instalațiile de producție, de maturare, de tăiere și de ambalare a brânzei trebuie să fie autorizate și înregistrate corespunzător în grup și trebuie, de asemenea, să facă obiectul unor controale. Pe fiecare bucată sau porție se aplică, în afară de etichetă, o marcă de certificare numerotată, care permite trasabilitatea totală a produsului. Întregul circuit de producție trebuie să fie controlat de instituția abilitată în acest sens, în special cu referire la situarea exploatațiilor și a unităților de prelucrare, la hrănirea și creșterea turmelor, la mulgerea și circuitul laptelui, precum și la prelucrarea acestuia, până la etapa comercializării.

4.5. Metoda de obținere: Animalele sunt crescute în sistem extensiv și semi-extensiv. Nu se admite decât laptele produs în condiții igienico-sanitare perfecte. Brânza se obține prin adăugarea de sare și de cardon în laptele crud și pur, urmată de o ușoare amestecare și de coagulare. Coagulul se taie cu ajutorul unui grătar de sârmă special sau al unui alt instrument adecvat, apoi este așezat într-o pânză albă și presat pentru a obține zerul, pânza conținând coagulul fiind plasată în șabloane ajustabile deschise. Apoi, coagulul este împărțit și presat, apoi întors pentru prima dată și presat pentru a se obține cât mai mult zer. Șablonul ajustabil este deschis, iar conținutul împărțit; apoi pânza albă este înlocuită cu una curată, iar conținutul este așezat din nou în șablonul ajustabil, unde este presat până când se ajunge la diametrul final și apoi este întors pentru a doua oară, fiind presat manual sau mecanic. Această brânză poate fi sărată la suprafață înainte de faza de maturare. Maturarea poate avea loc în condiții naturale sau în atmosferă controlată. Maturarea cuprinde două etape esențiale: în prima etapă, bucățile de brânză înfășurate în pânză albă curată, se așează în spații în care condițiile de umiditate și temperatură permit fermentarea lactică, la sfârșitul căreia sunt spălate și apoi trec în etapa uscării, în condiții de umiditate și temperatură diferite de cele aferente primei etape. Durata maturării este decisivă pentru clasificarea brânzei drept fie „Serra da Estrela”, fie „Serra da Estrela Velho”.

Deoarece Serra da Estrela este un produs viu care continuă să evolueze chiar și după ce este conservată tăiată și ambalată, aceste operațiuni nu pot avea loc decât în regiunea de origine, având în vedere necesitatea de:

a garanta autenticitatea și caracteristicile fizice, chimice și organoleptice care definesc calitatea specială a acestor varietăți de brânză — atribute pe care doar producătorii, locuitorii regiunii și consumatorii obișnuiți sunt în măsură să le recunoască,

a evalua caracteristicile calitative ale fiecărei bucăți de brânză în parte, înainte de a o supune operațiunilor menționate mai sus,

a face în așa fel încât brânza, chiar și atunci când este tăiată, să prezinte onctuozitatea caracteristică a produsului; în acest scop selecționarea bucăților de brânză care au atins gradul de maturare adecvat la momentul operațiunii respective este decisivă,

a face în așa fel încât, în cazul brânzei maturate, feliile să prezinte consistența cerută, fără să se sfărâme; în acest scop selecționarea bucăților de brânză care prezintă caracteristicile corespunzătoare de gust și consistență în momentul precis din faza de maturare când se efectuează tăierea este decisivă,

a garanta păstrarea faimei consacrate a produsului și de a face în așa fel încât aceasta să nu fie întrecută, iar consumatorul să nu fie indus în eroare,

a garanta păstrarea condițiilor igienico-sanitare ale produsului pe parcursul și în momentul efectuării diferitelor operațiuni,

a permite controlarea corespunzătoare a operațiunilor, în conformitate cu obligațiile reglementate,

a garanta trasabilitatea între fiecare bucată sau porție de brânză, instalațiile de producție și exploatațiile agricole, urmărindu-se garantarea originii geografice a produsului.

4.6. Legătură: Întreaga regiune este situată pe marele platou Beira, în condiții agroclimatice caracterizate de ierni lungi friguroase și ploioase, uneori cu zăpadă și de veri calde și uscate. Pășunile naturale se compun din graminee perene, iar pășunile cultivate, din trifoi alb și trifoi subteran, care conferă laptelui oilor și prin urmare, brânzei, caracteristicile sale unice. Regiunea și brânza care sunt produse în această regiune sunt menționate în texte de autori romani, brânza fiind apoi considerată aliment de bază la bordul caravelelor în epoca marilor descoperiri și în piesele de teatru din secolul al XVI-lea. Legătura cu originea este întărită și mai mult prin faptul că laptele nu poate proveni decât de la oile de rasă locală (Bordaleira Serra da Estrela și Churra Mondegueira).

4.7. Organism de control:

Denumire: Beira Tradição — Certificação de Produtos da Beira, L.DA Adresă: Urbanização Auto Mecânica, 8 r/c P-6000 Castelo Branco Telefon (351-272) 32 98 43 Fax (351-272) 32 98 43 E-mail: celestino.almeida@netvisao.pt

S-a certificat faptul că organismul „Beira Tradição — Certificação de Produtos da Beira, Lda ”respectă standardul 45011:2001.

4.8. Etichetare: În afară de mențiunile obligatorii impuse de legislația generală, trebuie să se aplice în mod obligatoriu următoarele:

mențiunea „Queijo Serra da Estrela — Denominação de Origem Protegida ”sau „Queijo Serra da Estrela Velho — Denominação de Origem Protegida”,

simbolul comunitar al DOP,

marca de certificare conținând denumirea produsului, denumirea organismului de control și certificare și numărul de serie care permite trasabilitatea produsului.

(1) JO L 93, 31.3.2006, p. 12.